Genre: Information/Explanation

V sredini avgusta bomo doživeli enega najbolj znanih meteorskih rojev. Največ jih bomo opazili v noči iz 12. na 13. avgust 2017. Pričakujemo lahko od 40 do 50 meteorjev na uro, kar je manj kot običajno, saj bo opazovanja motila Luna. <p/> Meteorji enega roja prihajajo navidezno iz iste točke na nebu. Vir: NASA. <p/> Meteorje vidimo, ker drobni delci prahu zaradi velike hitrosti med potovanjem skozi Zemljino ozračje zažarijo. Srednja hitrost letenja delcev skozi zrak je okoli 59 km/s. S tako hitrostjo, bi za razdaljo od Ljubljane do Kopra potrebovali eno sekundo, za pot čez celo Slovenijo pa manj kot pet sekund. <p/> Strah, da bi kakšen meteor preluknjal vašo streho, je povsem odveč, saj so ti delci tako krhki, da zgorijo že visoko v ozračju (nad 90 km visoko). Perzeidi so znani po številnih svetlih meteorjih (bolidih), povprečen Perzeid pa je svetel kot svetlejše zvezde na nebu. Najsvetlejši bolidi lahko pustijo sledi, ki na temnem nebu s prostim očesom ostanejo vidne več minut. <p/> Komet Swift-Tuttle. Vir: NASA. <p/> Vir delcev, ki povzročajo meteorski roj, izvira iz kometa Swift Tuttle, ki dandanes še vedno potuje okoli Sonca. Njegov premer meri kar 27 km in če bi ga postavili na Zemljo bi to bila približna razdalja med Ljubljano in Logatcem. Orbiti kometa in Zemlje sta v najbljižji medsebojni točki oddaljeni 135.000km (desetkrat več kot je premer Zemlje), zaradi česar je komet načeloma potencialno nevaren za trk z Zemljo. Komet so na Kitajskem opazovali že leta 69 pr.n.š.. Po izračunih pa so znanstveniki ugotovili, da se bo zopet pojavil leta 2126. Perzeide, znane tudi kot solze sv. Lovrenca, je odkril belgijec Adolphe Quetelet. Leta 1835 je objavil, da meteorji, ki so pogosti avgusta, prihajajo iz ozvezdja Perzej. <p/> Kdaj opazovati?